Espai Dona programa una vesprada de Jocs per la igualtat
2025-07-24

El Centre Socioeducatiu Díaz Pintado acollirà divendres que ve 12 de desembre, de 17 a 19 hores, una nova activitat per la igualtat de gènere programada des d’Espai Dona, el servei integral d’atenció a la dona de l’Ajuntament de Burjassot, dirigit per la regidora Lluna Àrias, i des del Centre de Dia “Los Bloques” 613 vivendes. A més, compta amb la col·laboració del Servei Psicopedagògic Municipal, dependent de la Regidoria de Benestar Social, dirigida per Susana Marco.

Jocs per la igualtat és el nom de l’activitat que, pensada per a xiquets de 6 a 12 anys, es desenvoluparà com una Kermés, que té com a objectiu “transmetre els valors de la campanya Els joguets no tenen sexe que es porta desenvolupant a Burjassot any rere any amb l’objectiu de treballar la igualtat de gènere a l’hora de jugar en la població més jove, i sensibilitzar les persones adultes de la importància d’educar en igualtat”, tal com han assenyalat des d’Espai Dona.

Els xiquets que participen en l’activitat formaran part d’una fira de jocs i proves amb perspectiva de gènere, on podran tenir experiències sobre la igualtat de gènere en el joc. A més, en completar totes les proves, se’ls donarà un xicotet obsequi per la seua participació.

Dins de la mateixa campanya, Els joguets no tenen sexe, en uns dies es farà arribar als centres educatius del municipi un tríptic elaborat per Espai Dona i pel Servei Psicològic Municipal, amb informació referent a la igualtat en el joc.